Agnete Therkildsen
Agnete Therkildsen, 1900-1993, dansk maler. Opvæksten på landet i Vestjylland og ophold på Askov Højskole fik vedvarende betydning for Agnete Therkildsens kunst. Hun var kort tid elev af P. Rostrup Bøyesen og Immanuel Ibsen og blev i 1944 gift med maleren Ejler Bille, der også påvirkede hendes oprindelig naturalistiske figur-, dyre- og landskabsskildringer i abstrakt retning. Fra 1959 udførte hun tillige collager; hun modtog Eckersbergs Medalje i 1985.